Kimmo Kiljusen mukaan julkinen talous on yhteiskunnan kehitystä varten.

SDP:n Kimmo Kiljusen mukaan julkisen talouden kestävyysvajetta ei oikeasti ole. Hänen mukaansa kyse on poliittisesta käsitteestä eikä talouden käsitteestä.

– Tosiasiassa julkinen talous on ylijäämäinen, ei alijäämäinen, kiitos eläkerahastojen, joita ei käytetä eläkkeisiin, Kiljunen tviittaa.

Hän avaa ajatteluaan Uuden Suomen Puheenvuoro-blogissaan, ja puolustaa hallitusneuvotteluja vetävää SDP:n puheenjohtaja Antti Rinnettä. Kimmo Kiljusen mukaan Rinnettä on syytetty ”finanssipoliittisesta holtittomuudesta”.

– Hän ei muka piittaa kestävyysvajeeseen kohdistuvista uhista. Rahasta ei kuulemma tarvitse välittää, Kiljunen toteaa.

– Käsitykseni mukaan pääministerikandidaatti Rinne välittää. Hänelle raha on väline, ei päämäärä. Talouspolitiikka ei tehdä sen itsensä ehdoilla, vaan julkinen talous on ihmistä ja yhteiskunnan kehitystä varten, hän jatkaa.

Kiljusen mukaan Suomessa on määrätietoisesti vähennetty tuloveroja ja siirretty verotusta sosiaaliturvamaksuihin ja erityisesti työeläkevakuutusmaksuun.

Väite siitä, että väestön ikääntyminen on suurin yksittäinen tekijä pahentamassa kestävyysvajetta sisältää kuitenkin Kimmo Kiljusen mukaan ”paljon harhaa”.

– Ensinnäkin, yli 65-vuotiaita on 21 prosenttia väestöstä ja heidän osuutensa julkisen talouden ikäsidonnaisista menoista on 25 prosenttia. Ei siis mikään kohtuuton paine, hän sanoo.

Kiljusen mukaan eläkkeensaajat myös muun muassa maksavat veroja viisi miljardia euroa vuodessa.

Kasvavat työeläkemaksut eivät Kiljusen mukaan näy eläkekehityksessä vaan eläkerahastojen kasvussa.

– Eläkkeensaajat ovat ainoa tulonsaajaryhmä, jonka elintaso lakisääteisesti laskee. Samanaikaisesti kuivatamme kansantalouttamme eläkerahastoihin, joiden varoista suurin osa on siirretty ulkomaille, hän toteaa.

Kimmo Kiljusen mukaan eläkeyhtiöiden rahastoihin on kerrytetty rahaa tuplaten verrattuna Suomen 105 miljardin euron valtion velkaan.

– Julkinen talous on siis vahvan ylijäämäinen, ei alijäämäinen, hän toteaa.

Kiljusen mukaan tätä ei kuitenkaan huomioida kun arvioidaan kestävyysvajetta.

– Meitä muistutetaan hallitusneuvottelujen alla vastuullisesta finanssipolitiikasta. Mielellään viitataan siihen, että valtionvelka on viimeisen kymmenen vuoden aikana kasvanut 10 000 euroa minuutissa. Kukaan ei kuitenkaan muistuta, että samanaikaisesti eläkerahastot ovat kasvaneet 21 000 euroa minuutissa, Kimmo Kiljunen sanoo.

Hänen mukaansa tehokkain tapa vähentää julkisen talouden kestävyysvajetta olisi ”hillitä rahastojen kasvua ja kohentaa vanhuuseläkettä eli työeläkettä”.

Kestävyysvaje on poliittinen, ei taloudellinen käsite. Tosiasiassa julkinen talous on ylijäämäinen, ei alijäämäinen, kiitos eläkerahastojen, joita ei käytetä eläkkeisiin. #Hallitusneuvottelut #politiikka #talous https://t.co/uEKQZROWAU — Kimmo Kiljunen (@kimmokiljunen) May 13, 2019

LUE MYÖS:

Ikääntyminen räjäyttää hoivamenot: Vyöry alkaa 2025